Държавен вестник, бр. 65, 2018 г., стр. 26

СТР.  26	
Д Ъ Р Ж А В Е Н  В Е С Т Н И К 	
БРОЙ  65
на Съвета на Европа, са призовани изрично 
да забранят дискриминацията, основана на 
„полова идентичност“, в националното си 
антидискриминационно законодателство, 
както и да включат проблема с човешките 
права на „трансджендър“ лицата в обхвата на 
действието на националните институции за 
правата на човека с изрично позоваване на 
полова идентичност, както и да разработят 
бързи, прозрачни и достъпни процедури, ос­
новаващи се на самоопределение, за смяна 
на името и пола в документите на транссек­
суалните хора, да направят тези процедури 
достъпни за всички хора, нуждаещи се от 
това, без значение на възраст, медицинско 
състояние, финансово положение или съдебно 
минало, да обмислят включването на трета 
възможност за документен пол за онези, които 
се нуждаят от такава.
През 2015 г. Съветът на Европа публику­
ва наръчник за правната страна на смяната 
на пола и защита на човешките права на 
„трансджендър“ лицата, съгласно който под 
„полова идентичност“ („gender identity“) се 
разбира: „дълбоко почувстваното вътрешно 
и индивидуално усещане на всяко лице за 
пола, което може да съответства или да не 
съответства на пола, определен при раждането 
му, включително личното чувство за тялото, 
както и други форми на изразяване на пола, 
включително облекло, реч и маниери“.
Изложеното по-горе ясно показва връзка­
та между политиката на Съвета на Европа 
за превенция и борба с насилието над жени 
като форма на дискриминация срещу жените, 
основана на пола, и защитата на някои права 
на „трансджендър“ лицата.
Конституционният съд на Република Бълга­
рия прецени доводите в искането на народните 
представители, в изразените становища от 
институциите и неправителствените организа­
ции, в представените писмени правни мнения 
и приетите по делото писмени доказателства. 
За да се произнесе относно съответствието 
на Конвенцията с Конституцията, съдът, като 
обсъди целите на Конвенцията, възприетите в 
нея общи и специални принципи, дефиниции 
и политики и разпоредбите на Конвенцията в 
тяхната връзка и съотнасяне, установи следното:
Конвенцията на Съвета на Европа за 
превенция и борба с насилието над жени и 
домашното насилие е първият договор в Ев­
ропа, с който се създава всеобхватна правна 
рамка за защита на жените и момичетата от 
всички форми на насилие и за предотвратя­
ване, преследване и премахване на насилието 
над тях, включително домашното насилие. 
Конвенцията поставя премахването на наси­
лието срещу жени в рамките на по-широкия 
контекст за постигане на реално равенство 
между жените и мъжете, като по този начин 
признава насилието срещу жени като форма на 
дискриминация. Тя изразява волята на догова­
рящите държави да прилагат общите принципи 
за защита на правата на човека и към жени и 
момичета, жертви на насилие, както и спрямо 
жертвите на домашно насилие. В основата 
на тази воля стои споделеното разбиране на 
държавите членки за стремежа на Съвета на 
Европа за съхраняване и осъществяване на 
общоевропейските принципи и идеали.
В преамбюла на Конвенцията е декларира­
на волята на държавите – членки на Съвета 
на Европа, и на другите подписали страни 
за създаването на „една Европа, свободна от 
насилие над жени и домашно насилие“. За 
тази цел Конвенцията утвърждава връзката 
между постигането на равенство между поло­
вете и премахването на насилието над жени. 
Въз основа на тази предпоставка тя признава 
„структурния характер“ на насилието над жени, 
както и че то е проява на исторически сло­
жилата се неравнопоставеност в отношенията 
между мъжете и жените. Конвенцията после­
дователно отстоява позицията, че насилието 
над жени не може да бъде премахнато, без да 
се инвестира в равенството между половете, и 
само реалното (фактическо и правно) равен­
ство между половете и промяната в нагласите 
може наистина да предотврати такова насилие.
В чл. 1 от Конвенцията са декларирани ней­
ните цели. Параграф 1 посочва като конкретна 
цел на Конвенцията защитата на жените срещу 
всички форми на насилие, както и превенция­
та, съдебното преследване и премахването на 
насилието срещу жени и домашното насилие. 
В съответствие с признанието, съдържащо се 
в преамбюла, че съществува връзка между 
изкореняване на насилието срещу жени и пос­
тигането на фактическо и законово равенство 
между половете, се посочва, че Конвенцията 
ще допринесе за премахване на всички форми 
на дискриминация срещу жени и ще насърчи 
реалната равнопоставеност между жените 
и мъжете. Посочената разпоредба отразява 
необходимостта от цялостен подход при за­
щитата и съдействието на всички жертви на 
насилието срещу жени и домашното насилие.
Така декларираните цели на Конвенцията 
напълно съответстват на основните консти­
туционни принципи на Република България. 
В преамбюла на Конституцията се подчер­
тава верността на българския народ към 
общочовешките ценности, сред които изрич­
но са посочени хуманизмът, равенството, 
справедливостта и търпимостта. Правата на 
личността, нейното достойнство и сигурност 
са издигнати във върховен конституционен 
принцип. Равенството е сред основните на­
чала на действащата българска Конституция. 
Въведена е изрична конституционна забрана 
за каквато и да е дискриминация, основана на 
„пол“ (чл. 6, ал. 2 от Конституцията). Освен 
като принцип равенството в достойнството и